LUR geskok oor sesjarige se ontvoering by skoolAmy-Leigh de Jager (Foto: Facebook) Die LUR vir onderwys in Gauteng, Panyaza Lesufi, het sy skok uitgespreek nadat ŉ sesjarige graad R-leerder van die Laerskool Kollegepark vanoggend voor die skool in Vanderbijlpark ontvoer is. Amy-Leigh de Jager is omstreeks 08:00 by die skool ontvoer. Vier mans het haar klaarblyklik by haar ma, Angeline, gegryp en in ŉ wit Toyota Fortuner met haar weggejaag. Hulle het glo haar vyfjarige boetie uit die pad gestamp om by haar uit te kom. ŉ Grootskaalse soektog is na Amy-Leigh van stapel gestuur nadat die ontvoerders met haar weggejaag het. Duisende mense het reeds inligting oor haar verdwyning op sosiale media gedeel en verskeie organisasies is by die soektog na haar betrokke. Sy was teen laatmiddag egter steeds spoorloos. “Volgens die inligting tot ons beskikking word ŉ losprys van R2 miljoen vir haar veilige terugkeer van die kind se ontroosbare ouers geëis,” het Lesufi in ŉ verklaring gesê. Hy het gesê die departement het reeds sy sielkundige ondersteuningseenheid na die skool gestuur om berading te verskaf. Sommige ouers het hulle kinders ná die voorval by die skool gaan haal en huis toe geneem. ŉ Noodvergadering oor vanoggend se gebeure word na verwagting vanaand om 18:00 by die skool gehou. “Ons doen ŉ beroep op lede van die gemeenskap om nie skoolbedrywighede te ontwrig en vrees by kinders in te boesem nie. Leerders moet veilig voel in die skoolomgewing,” het Lesufi gesê. Hy het ook ŉ beroep gedoen op enigiemand met inligting oor die voorval om na vore te kom. Lesufi het gesê die departement sal die situasie dophou.